古 晉 市 神 的 召 會 Gereja tuhan Di Kuching Buletin Gereja Isu No. 238 24/07/2022 Alamat : Lot 10833, Jalan Chong Kiun Kong, Kenyalang Park, 93300, Kuching, Sarawak, Malaysia. Emel Tel. : 6082-482258/335484 : Laman Web : Faks : 6082-335445 UNTUK KEGUNAAN GEREJA SAHAJA Pengejaran Buku Rohani MELAYAN RUMAH TUHAN ATAU MELAYAN TUHAN? (1) Bacaan Bible: Yeh. 44:9-26, 28, 31: Luk. 17:7-10 Dua bahagian Sabda ini menunjukkan kepada kita dua jenis sikap yang berlainan dan keadaannya di hadapan Tuhan. Sebelum kita meninjau perkara-perkara ini dengan menggunakan Sabda di bawah penyinaran cahaya Tuhan, saya menghendaki dikbang dan dikkak mengetahui tanggungjawab kita dan perkara yang sentiasa menjadi tumpuan Tuhan dalam gereja pada zaman ini. Dikbang dan dikkak, biar saya bertanyakan sesuatu secara terus terang. Adakah kita benar-benar melayan percayawan atau melayan Dia? Dalam kerja kita, adakah kita mementingkan kerja atau mementingkan Tuan? Di sini terdapat perbezaan yang besar. Melayan rumah amat berbeza daripada melayan Yesus Kristus. Hari ini kita dapat melihat banyak orang yang melayan dan menjalankan tugas, tetapi mereka hanya berada di halaman luar. Mereka tidak datang dekat ke meja. Oh, banyak orang yang melayan rumah dan bukan melayan Tuan. Pelayanan yang dicari Tuan - pelayanan yang sentiasa diingini-Nya - ialah pelayanan kepada-Nya. Apa yang dihasratkan-Nya bukanlah kita melakukan kerja-Nya. Bekerja memang penting, membajak ladang memang penting, dan menjaga domba juga penting, tetapi Tuan bukan melihat hal-hal ini. Sebaliknya, apa yang diingini -Nya ialah melayan Tuhan dan berbakti kepada Tuhan. Dia mengingini hamba-Nya melayan Dia sendiri dan berbakti kepada Dia sendiri. Oh, betapa gembiranya orang yang dapat melayan-Nya! Sekarang saya ingin menyebut perbezaan antara dua jenis pelayanan ini. Marilah kita menyelidiki dua bahagian Sabda ini. Kita di sini bukan untuk membuat ulasan terperinci tentang Kitab. Amalan membuat ulasan terperinci tentang Kitab telah menjadi jerat kepada banyak percayawan yang rohani. Sesungguhnya tidak ada perkara yang begitu merosakkan percayawan seperti amalan membuat ulasan terperinci tentang Kitab. Saya merujuk kepada percayawan yang rohani di sini. Kita selalunya menganggap bahawa asalkan kita dapat menemui dua ayat yang hampir serupa dalam Bible, kita sudah boleh mengulas ayat-ayat ini secara terperinci. Tidak, tidak ada hal begini! Hari ini, pertama sekali kita akan mempelajari satu pelajaran dan kemudian mengkaji pelajaran ini. Sebelum kita mengkaji pelajaran ini, terlebih dahulu kita harus mempelajari pelajaran ini dan mengetahui bagaimana melayan Tuhan. Kita harus bertemu dengan Dia yang menulis Buku itu terlebih dahulu sebelum kita boleh membaca kata-kata Buku itu. Kita harus mengenali-Nya sebelum kita boleh mengenali Buku-Nya. Jika kita mengutamakan Bible, kita telah gagal. Oleh itu, dari mulanya kita ingin mengisytihar bahawa kita di sini bukan untuk membuat ulasan terperinci tentang Kitab; sebaliknya, kita di sini untuk mempelajari satu pelajaran. Sehubungan itu, kita menggunakan dua bahagian Sabda ini untuk menyatakan apa yang seharusnya kita alami dan apa yang telah kita alami. Yehezkiel 44:11, 15-16 berkata, "Tetapi mereka harus melayan di rumah kudus-Ku, menguruselia di pintu- pintu gerbang rumah dan melayan di rumah (lit., melayan rumah). Mereka harus menyembelih korban bakaran dan korban untuk umat, dan mereka harus berdiri di hadapan umat untuk melayan mereka....Akan tetapi, hentar Lewi, keturunan Zadok, yang mematuhi tugas berkenaan rumah kudus-Ku ketika bani Israel sesat daripada-Ku, mereka itu harus datang dekat kepada-Ku untuk melayan Aku, dan mereka harus berdiri di hadapan-Ku untuk mempersembahkan lemak dan darah kepada-Ku, isytihar Tuan Yehova. Merekalah yang akan masuk ke rumah kudus-Ku, dan merekalah yang akan datang dekat ke meja-Ku untuk melayan Aku, dan mereka akan mematuhi tugas terhadap-Ku." Kamu melihat bahawa ayat 11 amat berbeza dengan ayat 15 dan 16. Antara ayat-ayat ini terdapat suatu perbezaan yang asas. Ayat 11 memperkatakan melayan di rumah. Ayat 15 dan 16 memperkatakan melayan "Aku", iaitu melayan Yehova. Dalam bahasa Ibrani, perkataan yang sama bagi melayan digunakan dalam kedua-dua ayat ini. Menurut Tuhan terdapat dua kumpulan orang Lewi. Walaupun semua ialah orang Lewi kepunyaan Tuhan dan daripada suku yang sama, namun kebanyakan daripada mereka hanya layak untuk melayan di rumah. Akan tetapi, terdapat sekumpulan kecil orang yang bukan sahaja orang Lewi tetapi juga keturunan Zadok; mereka ini boleh melayan "Aku", iaitu melayan Yehova. 1 1
Dikbang dan dikkak, tahukah kamu apa itu melayan rumah dan apa itu melayan Yehova? Tahukah kamu perbezaan antara melayan rumah dengan melayan Tuan? Banyak orang mengatakan bahawa tidak ada perkara yang lebih baik lagi daripada melayan rumah! Mereka seakan-akan berkata, "Kamu lihatlah saya; saya sedang berusaha sedaya upaya untuk memperkembangkan kerja saya, bergiat untuk kingdom, bekerja dalam nama Tuan, memikul tanggungjawab untuk membantu gereja, dan bersungguh-sungguh hendak menjadi abdi kepada dikbang-dikbang. Saya cuba sebaik mungkin untuk memberi bantuan kepada dikbang dan dikkak. Saya sibuk pergi ke tempat-tempat berlainan supaya gereja berkembang dan kerja berhasil." Banyak orang beranggapan bahawa bagus sekali jika mereka dapat menyelamatkan pendosa dan membawa mereka menyertai gereja, dengan demikian meningkatkan bilangan orang dalam gereja. Akan tetapi, saya mengatakan bahawa hal ini hanyalah melayan rumah. Bagi Tuhan, selain daripada pelayanan sedemikian, terdapat satu jenis lagi pelayanan. Di mata Tuhan, bukan sahaja terdapat pelayanan kepada rumah, tetapi juga pelayanan yang lebih baik. Kita bukan sahaja melayan di hadapan Tuan tetapi juga melayan Tuan. Di sini bukan sekadar ada pelayanan di rumah, tetapi juga pelayanan di hadapan meja. Kita bukan sahaja melayan di hadapan Tuan, malah kita melayan Tuan. Perkara ini sangat berbeza. Kedua-dua ini amat berbeza daripada satu sama lain. Tidak ada kesamaan antara kedua-duanya. Jika kamu mengetahui perbezaan di sini, kamu akan melihat apa yang diingini Tuan dan apa yang dicari-Nya selama ini. Dikbang dan dikkak, tolong jangan salah faham. Melayan Tuan bukan bermaksud bahawa kamu mengabaikan rumah. Sebaliknya, maksud saya di sini ialah bukan sahaja ada hal melayan rumah, tetapi juga ada sesuatu yang lebih dalam, iaitu melayan Tuan. Hari ini terdapat banyak orang yang hanya tahu bagaimana untuk melayan rumah tetapi bukan melayan Tuan. Izinkan saya bertanya kepada kamu beberapa soalan. Dikbang, untuk apakah kamu memberitakan injil? Kamu berhasrat untuk membantu memperkembangkan kerja, tetapi apakah tujuan yang sebenarnya? Kamu sibuk ke tempat-tempat berlainan untuk berjerih, tetapi apakah tujuan yang sebenarnya? Terutamanya saya ingin berbicara kepada dikbang dan dikkak yang merupakan rakan sekerja. Apakah yang sedang kamu lakukan di sini sebenarnya? Adakah kamu berharap agar lebih banyak orang dapat mendengar injil? Saya hanya menyebut perkara yang baik. Saya tidak akan menyebut perkara yang lebih rendah standardnya. Memang tidak boleh dinafikan bahawa memberitakan injil adalah baik. Memang baik juga menyelamatkan pendosa dan membantu dikbang dan dikkak untuk maju. Memang tidak boleh disangkal bahawa kamu telah berusaha sedaya upaya dan sangat setia untuk menginjil dan menyempurnakan orang. Namun begitu, mata kamu hanya tertumpu pada dikbang dan dikkak. Inilah melayan rumah. Memandangkan kamu melayan di hadapan orang, maka kamu melayan mereka dan bukannya melayan Tuan. Orang yang melayan Tuan juga akan melakukan hal-hal ini, tetapi mereka hanya mempunyai satu matlamat, iaitu untuk Tuan. Mereka menghargai manusia sama sekali kerana Tuan. Oleh itu, fokus mereka bukan hanya pada manusia. Jika kamu datang ke hadapan Tuan dan berfokus pada Dia sahaja, secara spontan kamu juga dapat melayan dikbang. Inilah perbezaan yang besar. Sekarang kita akan melihat perbezaan asas dari segi prinsip antara melayan Tuan dengan melayan rumah. Kemudian kita akan melihat bagaimana kita melayan Tuan dan bagaimana kita melayan rumah. Akhirnya, kita akan melihat tuntutan ke atas seorang yang melayan Tuan. Inilah tiga perkara yang akan kita liputi. PERBEZAAN ANTARA MELAYAN TUAN DENGAN MELAYAN RUMAH Kita harus melihat dengan jelas bahawa secara luaran, mungkin tidak banyak perbezaan antara melayan rumah dengan melayan Tuan. Kamu mungkin cuba sedaya upaya untuk membantu dikbang-dikbang, rajin menyelamatkan pendosa, dan banyak berjerih untuk menguruskan hal ehwal gereja. Selain semua ini, mungkin kamu berbuat sebaik mungkin untuk menasihati orang lain agar membaca Bible dan berdoa. Mungkin kamu telah banyak menderita dan telah ditindas. Mungkin kamu melakukan segala-galanya. Namun terdapat satu persoalan yang asas: Apakah yang mendorong kamu untuk melakukan semua ini? Soalan itu bergantung pada sama ada Tuan menduduki tempat pertama dalam hati kamu atau tidak. Ketika kamu bangun awal pagi untuk melayan dikbang dan dikkak, adakah kamu berkata, "O Tuan, hari ini aku melakukan hal ini sekali lagi demi Engkau?" Atau perkara pertama yang kamu ingat ialah tanggungjawab kamu, dan kamu melakukannya kerana itulah yang perlu kamu lakukan? Jika begitu, semua ini merupakan kewajipan dan bukan untuk Tuan. Kamu hanya melihat dikbang kamu, tetapi kamu tidak melihat Tuan. Motif kamu mendedahkan segala-galanya berkenaan keadaan kamu. Keadaan kamu bergantung pada sebab kamu melakukan hal-hal ini. Biar saya memberitahu kamu secara terus terang: Dalam kerja, terdapat juga aspek yang menarik bagi tubuh daging. Dikbang, mari kita ambil contoh seorang yang aktif dalam sifatnya yang semula jadi. Memang sifatnya suka bercakap banyak. Jika kamu menyuruh dia pergi ke kawasan kampung untuk memberitakan injil, berlari ke sini sana dari satu kampung ke kampung lain, dan berbicara di merata tempat, dia akan sangat gembira. Mengapakah dia melakukan hal ini? Pada asalnya dia memang seorang yang aktif yang suka bercakap. Saya boleh memberitahu kamu secara terus terang bahawa dia tidak melakukan hal ini untuk Tuan kerana sering kali apabila Tuan benar-benar mahu dia melakukan hal yang tidak disukainya, dia tidak dapat melakukannya. Menurut sifatnya, dia suka memberitakan injil; oleh itu, dia gembira melakukannya dan merasakan bahawa dia sedang melayan Tuan, sedangkan dia sebenarnya sedang melayan rumah. Dikbang dan dikkak, di sini terdapat perbezaan yang besar! Dalam kerja Tuan terdapat aspek-aspek yang menarik, mencabar, dan menawan bagi tubuh daging! Ketika kamu menyampaikan mesej, orang berduyun-duyun 2 2
datang mendengar kata-kata kamu. Ketika kamu membaca satu bahagian Bible, setiap orang memberi komen bahawa kamu telah menjalankan tugas dengan baik. Ketika kamu memberitakan injil, banyak yang diselamatkan menerusi kamu. Hal ini memang kelihatan menawan dan menarik bagi kamu. Bukankah hal ini amat menarik minat kamu? Jika saya cuma sibuk menguruskan kerja rumah dari pagi hingga malam, jika saya pekerja di kilang yang mendengar bunyi mesin dari pagi sampai malam, jika saya seorang pekerja di pejabat yang mengendalikan kertas dan surat dari pagi sampai malam, atau jika saya seorang pembantu rumah yang membersihkan meja, mengelap lantai, dan masak untuk orang lain dari pagi sampai malam, saya mungkin berasa bahawa semua ini tidak bermakna! Akan tetapi, jika saya dapat dibebaskan daripada semua ini untuk melakukan kerja Tuan, alangkah baiknya! Seorang dikkak mungkin beranggapan bahawa tinggal di rumah dan menjaga anak, menjadi isteri orang, serta melakukan semua kerja rumah sangat membosankan! Jika dia dapat dibebaskan untuk membicarakan hal-hal rohani di sini dan membicarakan hal-hal Tuan di sana, alangkah baiknya! Namun hal ini merupakan tarikan bagi tubuh daging dan tidaklah rohani. Ini sama sekali untuk keseronokan diri. Oh, semoga kita melihat bahawa kebanyakan kerja dan pelayanan di hadapan Tuhan bukanlah pelayanan kepada-Nya. Memang menghairankan bahawa Tuhan memberitahu kita bahawa terdapat sekumpulan orang Lewi yang sibuk melayan di rumah, tetapi Tuhan mengatakan mereka hanya melayan rumah, bukan melayan Tuhan. Melayan rumah agak serupa dengan melayan Tuan. Secara luaran, hampir tidak ada perbezaan. Orang Lewi berada di rumah untuk menyediakan korban perdamaian dan korban bakaran. Kerja ini sungguh baik. Katakan seorang Israel ingin menyembah Tuhan dan mempersembahkan korban perdamaian dan korban bakaran, tetapi dia tidak mampu mengheret lembu atau domba itu. Maka orang Lewi akan membantu dia mengheret binatang itu dan menyembelihnya. Alangkah baiknya kerja ini! Mereka telah membantu seorang untuk mendekati Tuan dan mengenali Tuan! Memimpin pendosa untuk bertaubat atau membantu percayawan untuk maju memang kerja yang bagus. Mereka begitu sibuk sampai seluruh badan pun berpeluh. Mereka membantu orang lain menjalankan persembahan korban lembu dan domba. Korban perdamaian dan korban bakaran mentamsilkan Kristus. Ini bermakna bahawa mereka menggunakan tenaga untuk membawa orang lain kepada Tuan. Alangkah baiknya seseorang dapat dibawa untuk mengenali Tuan. Kita tahu bahawa korban perdamaian adalah berkenaan hubungan antara pendosa dengan Tuan, dan korban bakaran adalah berkenaan hubungan antara percayawan dengan Tuan. Korban perdamaian memperkatakan pendosa mendekati Tuan, manakala korban bakaran memperkatakan persembahan percayawan. Dalam kerja orang Lewi, bukan sahaja pendosa dipimpin untuk percaya kepada Tuan, malah percayawan juga dipimpin untuk mempersembahkan diri mereka. Alangkah baiknya kerja ini. Kerja ini bukan kerja yang palsu, tetapi sama sekali kerja yang sejati. Tuhan tahu akan kerja mereka. Mereka benar-benar membantu orang lain untuk mempersembahkan korban perdamaian dan korban bakaran. Mereka benar-benar menyelamatkan orang dan membantu orang; mereka bekerja keras. Walau bagaimanapun, Tuhan mengatakan bahawa mereka tidak melayan-Nya. Dikbang dan dikkak, ingatlah bahawa melayan Tuan adalah lebih dalam daripada memimpin orang kepada Tuan. Melayan Tuan juga adalah lebih dalam daripada memimpin percayawan mempersembahkan diri kepada Tuan. Melayan Tuan merupakan satu langkah lebih lanjut daripada memimpin orang kepada Tuan dan memimpin percayawan untuk mempersembahkan diri kepada Tuan. Di mata Tuhan, memimpin orang kepada Tuan dan memimpin percayawan untuk mempersembahkan diri cumalah melayan rumah. Melayan Tuan merupakan sesuatu yang lebih dalam. Apakah yang kamu lihat di hadapan Tuhan? Adakah kamu hanya melihat keperluan pendosa untuk diselamatkan? Adakah kamu hanya melihat keperluan untuk membantu percayawan maju? Atau kamu melihat sesuatu yang lebih dalam? Saya di sini bukan untuk menyelamatkan pendosa; saya di sini juga bukan untuk membantu percayawan. Dapatkah kamu berkata demikian? Saya amat takut bahawa banyak orang akan berkata, "Kalau mengikut kata-kata kamu ini, saya tidak ada kerja lagi." Oh, banyak orang akan berkata, "Jika saya tidak menyelamatkan pendosa dan membantu percayawan, apakah yang harus saya lakukan? Saya tidak ada apa-apa lagi untuk dilakukan." Rakan, selain ini adakah kamu mempunyai kerja lain? Oh, bagi kebanyakan orang inilah yang dipunyai mereka. Banyak orang yang berkata, "Jika saya tidak melakukan kerja untuk membantu dan menyelamatkan orang lain, apakah yang harus saya lakukan?" Selain semua ini, mereka tidak ada apa-apa yang hendak dilakukan. Kerja mereka terhad kepada melayan rumah sahaja. Jika kamu mengambil pergi semua kerja ini, mereka tidak ada apa-apa lagi untuk dilakukan. Dikbang dan dikkak, jika kamu menyedari beban berat yang ada dalam saya, kamu akan mengenali matlamat Tuhan. Apa yang dicari Tuhan bukan pelayanan luaran yang aktif. Tuhan bukan ingin menyelamatkan pendosa. Tuhan bukan mencari untuk memperoleh orang atau membantu percayawan menjadi lebih rohani atau lebih maju. Tuhan hanya mempunyai satu matlamat: memperoleh orang yang sama sekali kepunyaan "Aku". Dengan kata lain, Dia mahu kita berada di hadapan "Aku" dan melayan "Aku". Matlamat unik Tuhan bukanlah banyak hal, tetapi "Aku". Saya mengulang, saya tidak takut menjemukan orang. Apa yang paling saya takut dalam hati saya ialah banyak orang yang akan keluar memberitakan injil, menyelamatkan pendosa, dan menyempurnakan percayawan, namun tidak melayan Tuan! Matlamat pelayanan-pelayanan yang kononnya melayan Tuan bukan yang lain melainkan kesedapan dan keseronokan orang. Mereka tidak boleh tahan terkongkong di rumah. Mereka penuh bertenaga dan mesti berlari sini sana dan menjadi aktif untuk kekal gembira! Walaupun secara luaran, mereka melayan pendosa dan dikbang, namun secara dalaman mereka melayan tubuh daging mereka! Jika mereka tidak berbuat demikian, mereka tidak gembira. Sebenarnya mereka sama sekali bukan mencari 3 3
perkenanan Tuan. Saya seolah-olah menyusahkan kamu, tetapi inilah kebenarannya. Sila ingat, dalam kerja Tuan memang ada banyak aspek yang menarik hati kita secara alamiah. Namun perkara ini sememangnya merosakkan kita. Apabila kita melihat sesuatu yang menarik dari segi alamiah dalam kerja Tuan, kita akan melakukannya! Sungguh menyedihkan! Atas sebab ini, kita harus berdoa kepada Tuhan agar memberi kita kurnia supaya kita tahu apa yang dimaksudkan dengan melayan Tuhan dan melayan rumah. Saya mempunyai seorang sahabat akrab yang sudah berada di seberang tirai (yang telah meninggal dunia). Dia kepunyaan Tuan, dan saya amat mengasihinya dalam Tuan. Suatu hari kami berdua sedang berdoa di atas gunung, dan selepas itu kami membaca bahagian Sabda dalam Yehezkiel 44. Dia jauh lebih tua daripada saya, jadi dia berkata, "Dikbang kecil, dua puluh tahun yang lalu saya pernah membaca bahagian Bible ini." Saya bertanya kepadanya tentang perasaannya selepas membaca. Dia berkata, "Ketika saya sampai ke bahagian ini, dengan serta-merta saya menutup Bible, bersujud, dan berdoa, 'Tuan, biarlah aku melayan Engkau. Jangan biarkan aku melayan rumah.'" Dikbang dan dikkak, saya tidak pernah lupa akan kejadian ini, dan saya tidak akan melupakannya. Walaupun dia sudah meninggal dunia, namun saya sentiasa mengingati kata-katanya: "Tuan, biarlah aku melayan Engkau. Jangan biarkan aku melayan rumah." Dapatkah kita mendoakan doa ini, dengan berkata, "Tuan, aku ingin melayan Engkau; aku tidak mahu melayan rumah"? Saya amat takut bahawa banyak orang mendambakan sesuatu yang daripada Tuhan tetapi tidak mengingini Tuhan sendiri. Banyak orang berfikir bahawa menyelamatkan orang ialah perkara yang paling penting, dan mereka melepaskan pekerjaan mereka untuk melakukan perkara ini. Dikkak yang sudah berkahwin tidak mahu mengurus kerja rumah, dikkak yang belum berkahwin pula tidak lagi mempertimbangkan hal berkahwin, dan orang yang mempunyai pekerjaan tidak mahu bekerja lagi. Mereka berasa tidak bermakna untuk terus melakukan apa yang sedang dilakukan mereka. Mereka beranggapan bekerja, menjaga keluarga, melayan, dan belajar itu menjengkelkan. Mereka berfikir betapa baiknya jika mereka dapat dibebaskan untuk memberitakan injil. Namun rakan, hanya ada dua soalan di sini: Adakah kamu melayan Tuhan? Atau adakah kamu melayan rumah? bersambung... PENGEJARAN KORPORAT A. Pembacaan "Wasiat Baru Versi Pemulihan berserta nota kaki" bagi minggu ini ialah Minggu 32 mengikut jadual pembacaan Bible. Hari Tuan Yoh. 7:1-9 Isnin 7:10-24 Selasa 7:25-36 Rabu 7:37-52 Khamis 7:53-8:11 Jumaat 8:12-27 Sabtu 8:28-44 B. Pembacaan Kajian-hayat Wasiat Baru bagi minggu ini ialah Kajian-Hayat Wahi, mesej 56 dan 57. C. Pengejaran SKPP untuk minggu ini ialah Kurnia Tuhan dalam Ekonomi Tuhan, Minggu 5. Para remaja mengejar Kristus Menjadi Kearifan Kita (2). Para pelajar kolej mengejar Kristus Almuhit, Bab 6 (Hayat Binatang) hingga Bab 7 (Peringkat Hayat Rohani). Gereja akan memulihkan kehidupan gereja secara fizikal dengan sepenuhnya mulai bulan Julai, termasuk perhimpunan pelayanan teras bagi dewan masing-masing, perhimpunan doa hari Selasa, dan perhimpunan kumpulan vital kanak-kanak. Dikbang yang bertanggungjawab di setiap dewan dan distrik diminta menyalurkan beban ini kepada para pekudus. Semoga para pekudus mengikuti pimpinan gereja dengan sikap yang positif. 1. Perhimpunan Injil Remaja Berbahasa Inggeris: Tarikh/Masa Tempat Catatan 1. Perhimpunan Injil Remaja Berbahasa Inggeris: Tarikh/Masa Tempat Catatan : 30/07/2022 (Sabtu) 6:30 mlm.; : C103; : Jamuan kasih disediakan sebelum perhimpunan. Para remaja digalakkan menjemput rakan injil dengan aktif. 2. Pralatihan bagi Latihan Dua Kali Setahun Julai 2022 (Secara fizikal): Tarikh/Masa Tempat Catatan : 24/07/2022 (Hari Tuan) 8:00 mlm.; : A105; : Kehadiran dikbang dan dikkak yang mendaftar adalah WAJIB. 4 4
PENGUMUMAN 3. Jadual waktu bagi Latihan Dua Kali Setahun Julai 2022: Tarikh Masa 27-28/07/2022 7:30-9:30 mlm. 30-31/07/2022 3:00-5:00 ptg. 7:30-9:30 mlm. 03-04/08/2022 7:30-9:30 mlm. 06-07/08/2022 3:00-5:00 ptg. 7:30-9:30 mlm. ID ZOOM Catatan : 899 7994 7476; Kata laluan : Terdapat sesi perkongsian selepas mesej. Setiap pelatih harus belajar berkongsi selama 2 minit untuk mengalirkan kekayaan Kristus. Atas tuntutan latihan, pelatih tidak boleh ponteng tanpa alasan dan perlu memohon cuti daripada penyelaras latihan, dikbang David Wong (tidak melebihi 2 kali). : VT0722; 4. Pembauran Luar Bilik bagi Remaja: Tarikh/Masa : Mula pada 03/09 (Sabtu) dan tamat pada petang 05/09/2022 (Isnin); : RM80.00 seorang; Tempat: Dynawood Beach Stay; Tarikh tutup: 01/08/2022 (Isnin); : Borang pendaftaran boleh didapatkan di pejabat. Yuran boleh didepositkan ke dalam akaun gereja dan nyatakan pada resit bayaran "Youth09" serta distrik anda (Cth.: H1D1). Senarai nama pendaftaran yang lengkap berserta resit bayaran harus dihantar ke WhatsApp Gereja Tuhan di Kuching (+6082-482258). Yuran Catatan 5. Persidangan bagi Kajian-kristalisasi Raja-raja: Tarikh Masa 24/08 (Rabu) Sesi 1 7:00-9:30 mlm. 25/08 (Khamis) Sesi 2 7:00-9:30 mlm. 27/08 (Sabtu) Sesi 3 Sesi 4 2:30-5:00 ptg. 7:00-9:30 mlm. 28/08 (Hari Tuan) Sesi 5 Sesi 6 2:30-5:00 ptg. 7:00-9:30 mlm. Tarikh Catatan : 24-28/08/2022; Platform: ZOOM; Yuran: RM10 seorang; Tarikh tutup: 01/08/2022 (Isnin); : Sila kumpul senarai nama dan yuran mengikut distrik (Nama, jantina, bahasa, nombor telefon). Yuran boleh didepositkan ke dalam akaun gereja dan nyatakan pada resit bayaran "Kings" serta distrik anda (Cth.: H1D1). Senarai nama pendaftaran yang lengkap berserta resit bayaran harus dihantar ke WhatsApp Gereja Tuhan di Kuching (+6082-482258). 6. Latihan bagi Para Penatua dan Dikbang yang Bertanggungjawab di Malaysia, Singapura, dan Brunei: Tarikh Masa 21/10 (Jumaat) Sesi 1 Sesi 2 3:00-4:30 ptg. 7:30-9:30 mlm. Sesi 3 8:30-10:00 pg. 22/10 (Sabtu) Sesi 4 10:30 pg.-12:00 tgh. Sesi 5 7:30-9:30 mlm. 23/10 (Hari Tuan) Perhimpunan Pemecahan Roti 9:30-10:30 pg. Sesi 6 10:30 pg.-12:00 tgh. Tempat: Dewan perhimpunan, Gereja di Sibu. Perhimpunan pemecahan roti dan latihan pada pagi hari Tuan akan diadakan di dewan perhimpunan baru Sarikei; Tarikh tutup: 08/08/2022 (Isnin) Yuran: Menginap Bilik untuk dua orang di Hotel STARLINK (termasuk makanan dan yuran pendaftaran) RM280.00 seorang Tidak menginap RM50.00 seorang Catatan: Borang pendaftaran boleh didapatkan di pejabat. Yuran boleh didepositkan ke dalam akaun gereja dan nyatakan pada resit bayaran "EROT" serta distrik anda (Cth.: H1D1). Senarai nama pendaftaran yang lengkap berserta resit bayaran harus dihantar ke WhatsApp Gereja Tuhan di Kuching (+6082- 482258). 5 5
PENGUMUMAN 7. Persidangan Pembauran Berbahasa Inggeris di Malaysia Timur: Tarikh Masa Sesi 1 8:30-10:00 pg. 24/09 (Sabtu) Sesi 2 Sesi 3 10:30 pg.-12:00 tgh. 4:30-6:00 ptg. Sesi 4 7:30-9:00 mlm. Sesi 5 8:30-10:00 pg. 25/09 (Hari Tuan) Perhimpunan Pemecahan Roti 10:00-10:30 pg. Sesi 6 10:30 pg.-12:00 tgh. Tempat: Dewan perhimpunan, Gereja di Sibu; Tarikh tutup: 08/08/2022 (Isnin) Yuran: Menginap Bilik untuk dua orang: RM220.00 seorang Bilik untuk tiga orang: RM215.00 seorang Tidak menginap Dengan makanan: RM120.00 seorang Tanpa makanan: RM30.00 seorang Kanak-kanak (4-12 tahun) RM10.00 seorang Catatan: 1. Makanan termasuk makan tengah hari dan makan malam pada 24/09 dan makan tengah hari pada 25/09. Pekudus yang menginap, boleh daftar masuk di hotel STARLINK pada 23/09 selepas jam 2:00 ptg. 2. Borang pendaftaran boleh didapatkan di pejabat. Yuran boleh didepositkan ke dalam akaun gereja dan (Cth.: H1D1). Senarai nama nyatakan pada pendaftaran yang lengkap berserta resit bayaran harus dihantar ke WhatsApp Gereja Tuhan di Kuching (+6082-482258). resit bayaran "EBC" serta distrik anda 8. Pelayanan Meronda Dewan Perhimpunan pada Waktu Pagi Hari Tuan: 31/07/2022 Dewan 4 07/08/2022 Dewan 6 9. Pelayanan Pembersihan: Perhimpunan fizikal gereja di dewan perhimpunan telah dipulihkan. Oleh itu, distrik-distrik tertentu bertanggungjawab membersihkan bilik perhimpunan yang digunakan masing-masing. Blok A Tingkat 3: Tandas, koridor lif, dan laluan tepi dewan perhimpunan. 11 - 4 3 - 4 Blok A Tingkat 2: Tandas, koridor lif, dan laluan tepi dewan perhimpunan. 4 - 1, 5 - 4, 9 - 4 Blok A Tingkat 1: Tandas, koridor, tangga depan Blok A, serta tangga di antara Blok A dan Blok B. 3 - 3, 9 - 2 Blok B Tingkat Bawah: Tandas tingkat bawah, koridor, serta tangga menuju ke basement Blok A. 10. Gereja di Bau dan Lundu telah memulihkan perhimpunan pemecahan roti secara fizikal. Para pekudus boleh pergi menyokong serta berbaur dengan pekudus tempatan di sana. Masa perhimpunan adalah seperti berikut: Gereja di Bau : 2:30-3:30 ptg.; Gereja di Lundu : 10:00 pg.-12:00 tgh. 6 6
SABDA UNTUK PERCAYAWAN BARU - DISIPLIN TUHAN (1) Bacaan Kitab: Ibr. 12:4-13 I. SIKAP YANG WAJAR BAGI ORANG YANG BERADA DI BAWAH DISIPLIN A. Dalam Pergelutan Menentang Dosa, belum Menentang hingga Tertumpah Darah Mari kita mempertimbangkan Ibrani 12:4-13, butir demi butir. Ayat 4 berkata, "Dalam pergelutan menentang dosa, kamu belum menentang hingga tertumpah darah." Dalam ayat ini, dutus mengatakan bahawa percayawan Ibrani bergelut menentang dosa. Meskipun mereka telah menanggung banyak penderitaan dan menempuh cubaan besar, malah menghadapi pelbagai jenis kesusahan dan mengalami banyak penindasan, mereka belum menentang hingga ke tahap tertumpah darah. Jika dibandingkan dengan penderitaan yang ditanggung oleh Tuan, penderitaan mereka jauh lebih ringan! Ayat 2 memberitahu kita bahawa Tuan Yesus memandang ringan akan kehinaan dan bersabar-tahan terhadap penderitaan salib. Oleh itu, apa yang dilalui percayawan adalah jauh lebih senang daripada apa yang dilalui Tuan! Tuan Yesus memandang ringan akan kehinaan dan bersabar-tahan terhadap penderitaan salib hingga ke tahap tertumpah darah. Meskipun percayawan Ibrani juga menanggung penghinaan dan bersabar-tahan terhadap penderitaan salib, mereka belum sampai ke tahap tertumpah darah. B. Mencari Sebab Kita Menderita Setelah seseorang menjadi Kristian, apakah perkara yang akan dihadapinya? Kita tidak ingin meletakkan harapan palsu di hadapan dikbang. Kita harus menunjukkan kepada mereka bahawa kita akan menghadapi banyak kesusahan. Namun, di sebalik setiap kesusahan, terdapat tujuan dan maksud Tuhan. Kita akan menghadapi banyak cubaan dan mengalami banyak kesusahan. Namun, apakah tujuan dan maksud di sebalik semua cubaan dan kesusahan ini? Melainkan Tuan memberi kita hak istimewa untuk menjadi orang yang mati martir, kita mungkin tidak berpeluang untuk bergelut menentang dosa hingga ke tahap "tertumpah darah". Meskipun kita belum sampai ke tahap tertumpah darah, kita tetap menentang juga! Mengapakah hal-hal ini berlaku ke atas kita? C. Tidak Patah Semangat dan juga Tidak Memandang Ringan Ayat 5 dan 6 berkata, "Dan kamu sama sekali telah lupa akan nasihat yang dibicarakan kepada kamu seperti kepada anak, 'Anak-Ku, jangan memandang ringan akan disiplin Tuhan, juga jangan patah semangat apabila ditegur-Nya; kerana dia yang dikasihi Tuan akan didisiplinkan-Nya, dan Dia akan menyebat setiap anak yang diterima-Nya.'" Ketika dutus menulis bahagian Bible ini, dia memetik kata-kata Amsal dalam Wasiat Lama. Dia mengatakan bahawa jika Tuan mendisiplinkan kita, jangan kita memandang ringan akan disiplin-Nya; dan jika Tuan menegur kita, jangan kita patah semangat. Kedua-dua sikap ini harus ada pada seorang percayawan. Sesetengah orang menganggap bahawa kesukaran yang ditempuhi mereka, penderitaan yang dialami mereka, dan disiplin Tuhan yang dilalui mereka sebagai perkara yang biasa dan enteng. Mereka membiarkan disiplin Tuhan berlalu begitu sahaja. Sesetengah orang pula patah semangat ketika ditegur Tuan dan ditanggulangi oleh tangan Tuan. Mereka berasa bahawa mereka telah mengalami banyak kesusahan dalam sekitaran mereka dan bahawa menjadi seorang Kristian adalah perkara yang terlalu sukar. Mereka mengharapkan jalan yang lancar, iaitu mereka dapat masuk melalui pintu gerbang mutiara, berjalan di atas jalan emas dengan berpakaian linen halus yang bersih. Mereka tidak terfikir bahawa orang Kristian akan menghadapi begitu banyak perkara yang menyusahkan. Mereka belum bersedia untuk menjadi orang Kristian dalam keadaan sebegini. Oleh itu, mereka patah semangat dan berasa bahawa jalan ini sukar untuk ditempuhi. Buku Amsal menunjukkan kepada kita bahawa kedua-dua sikap ini salah. D. Tidak Memandang Ringan akan Disiplin Tuan Anak-anak Tuhan tidak harus memandang ringan akan disiplin Tuan. Jika Tuan mendisiplinkan kita, maka kita harus serius terhadap perkara ini. Segala hal yang diatur Tuan bagi kita mempunyai tujuan dan maksud di sebaliknya. Dia hendak membina kita menerusi pengalaman dan sekitaran kita. Segala disiplin-Nya adalah untuk menyempurnakan kita dan menjadikan kita kudus. Segala disiplin-Nya adalah untuk mengerjakan sifat-Nya ke dalam sifat kita. Hasilnya kita didisiplinkan dalam peribadi kita. Inilah tujuan disiplin Tuan. Tuan tidak mendisiplinkan kita tanpa sebab, sebaliknya Dia mendisiplinkan kita agar kita dibentuk menjadi wadah. Tuan tidak bermaksud untuk membiarkan anak-anak-Nya menderita tanpa sebab. Kita bukan menderita untuk tujuan menderita semata-mata. Kita menderita bukan kerana Tuan mahu menyeksa kita. Penderitaan itu ada tujuannya, iaitu agar kita berbahagian dalam kekudusan Tuhan dan sifat Tuhan. Inilah tujuan disiplin. Banyak anak Tuhan telah menjadi orang Kristian selama lapan atau sepuluh tahun, namun mereka tidak pernah memandang berat akan disiplin Tuhan. Mereka tidak pernah berkata, "Tuan sedang mendisiplinkan saya. Dia sedang menanggulangi saya dan menyebat saya sehingga saya berjaya dibentuk menjadi satu wadah, sehingga saya berjaya diukir menjadi satu wadah." Mereka tidak melihat tujuan penyebatan, penanggulangan, dan kerja pengukiran Tuhan; sebaliknya mereka bersikap lalai dan membiarkan perkara tersebut berlalu begitu sahaja. Hari ini, mereka mungkin menghadapi satu perkara, namun mereka membiarkannya berlalu begitu sahaja. Pada hari esok, mereka menghadapi satu perkara lagi, namun mereka juga tidak tahu tujuan sebenar Tuan, lalu membiarkan perkara tersebut berlalu 7 7
begitu sahaja. Bagi mereka, Tuhan seolah-olah Tuhan yang tidak mempunyai tujuan dan sengaja membiarkan manusia menderita dengan sewenang-wenangnya. Sila ingat bahawa sikap pertama anak-anak Tuhan seharusnya memandang berat akan disiplin Tuhan. Sebaik sahaja sesuatu terjadi pada kita, soalan pertama yang harus kita tanya ialah, "Apakah maksud pengalaman ini? Mengapakah perkara ini terjadi sebegini?" Kita harus belajar menghormati dan memandang berat akan disiplin Tuhan. Kita tidak harus memandang ringan akan hal ini. Sikap memandang ringan ialah sikap lalai. Memandang ringan bermaksud Tuhan boleh melakukan apa sahaja mengikut kehendak-Nya, sedangkan kita sendiri langsung tidak tahu tujuan di sebalik pengalaman kita dan membiarkannya berlalu dalam kebingungan. Dari satu segi, kita tidak harus memandang ringan akan disiplin Tuhan. Dari segi yang lain, jangan pula kita terlalu memandang berat akan disiplin Tuhan. Jika kehidupan seorang Kristian adalah penderitaan dan kekecewaan pada setiap masa, maka dia akan patah semangat. Ini bererti kita terlalu memandang berat akan disiplin Tuan. Kita harus belajar menerima disiplin Tuan dan melihat bahawa disiplin dan teguran Tuan membawa makna tertentu. Pada masa yang sama, kita tidak harus patah semangat. II. DIA YANG DIKASIHI TUAN AKAN DIDISIPLINKAN-NYA Ayat 6 berkata, "Kerana dia yang dikasihi Tuan akan didisiplinkan-Nya, dan Dia akan menyebat setiap anak yang diterima-Nya." Ayat ini merupakan petikan daripada Amsal. Kata-kata ini menyingkapkan tujuan disiplin Tuan. A. Disiplin ialah Pengaturan Kasih Tuhan tidak mempunyai masa lapang untuk menanggulangi semua orang di dunia. Dia hanya mendisiplinkan orang yang dikasihi-Nya. Dia mendisiplinkan kita kerana Dia mengasihi kita. Dia ingin membawa kita ke suatu tahap hingga kita dapat menjadi wadah yang berguna. Tuhan tidak mempunyai masa untuk mendisiplinkan setiap orang di dunia. Namun Tuhan mendisiplinkan anak-anak-Nya sendiri kerana Dia mengasihi mereka. Justeru, disiplin ialah pengaturan kasih. Kasih mengatur segala yang akan menimpa kita. Pengaturan inilah yang dipanggil sebagai disiplin. Kasih mengukur segala yang harus kita alami. Kasih menyediakan pengalaman harian kita dalam sekitaran kita. Pengukuran dan penyediaan sebegini ialah disiplin. Disiplin adalah untuk mendatangkan manfaat yang terbesar kepada kita dan untuk mencapai tujuan yang tertinggi dalam penciptaan Tuhan. "Dan Dia akan menyebat setiap anak yang diterima-Nya." Setiap orang yang didisiplinkan Tuhan mempunyai kedudukan untuk mengatakan bahawa dia telah diterima Tuhan. Disebat bukan merupakan tanda bahawa seseorang ditolak oleh Tuhan tetapi merupakan bukti bahawa seseorang diperkenan Tuhan. Saya ingin mengatakan sekali lagi bahawa Tuhan tidak ada masa untuk menanggulangi setiap orang. Dia hanya meluangkan masa-Nya untuk menanggulangi anak-anak yang dikasihi dan diterima-Nya. B. Disiplin ialah Didikan Bapa Setelah kamu menjadi seorang Kristian, kamu harus bersedia untuk menerima disiplin daripada tangan Tuhan. Jika kamu bukan anak Tuhan, maka Tuhan akan melepaskan kamu. Dia akan membiarkan kamu menjalani kehidupan dengan sewenang-wenangnya dan mengambil jalan sendiri. Akan tetapi, setelah kamu menerima Tuan Yesus sebagai Penyelamat kamu, setelah kamu dilahirkan daripada Tuhan dan menjadi anak Tuhan, kamu harus bersedia untuk menerima disiplin. Tidak ada seorang bapa yang mempunyai masa untuk mendisiplinkan anak orang lain. Sama ada anak jirannya baik atau jahat, itu bukan urusannya. Namun, seorang bapa yang baik tentu akan mendisiplinkan anaknya sendiri dengan cara yang khusus. Dia akan menanggulangi anaknya secara serius menurut garis panduan yang telah ditetapkan. Dia tidak akan mendisiplinkan anaknya secara kebetulan atau secara sembarangan. Dia pasti akan mendidik anaknya menurut matlamat yang ditetapkannya agar anaknya mempelajari kejujuran, kerajinan, kesabarderitaan, dan mempunyai aspirasi yang luhur. Bapa menyusun kurikulum yang tertentu untuk mendisiplinkan anaknya supaya anaknya mempunyai perwatakan tertentu. Demikian juga, sejak kita diselamatkan, Tuhan menyusun kurikulum tertentu bagi kita. Dia mengingini kita mempelajari iktibar tertentu supaya kita dikonform kepada sifat- Nya. Dia ingin menjadikan kita sama dengan-Nya dalam banyak hal. Oleh itu, Dia menyediakan pengaturan, disiplin, dan penyebatan. Matlamat-Nya ialah menjadikan kita jenis orang yang tertentu. Apabila seseorang mula menjadi Kristian, dia harus sedar bahawa dia ialah anak Tuhan dan Tuhan telah menyediakan banyak pelajaran baginya. Tuhan mengadakan pelbagai pengaturan dalam sekitaran dan menyusun banyak hal, pengalaman, dan penderitaan untuk membentuk sejenis perwatakan dan peribadi yang tertentu dalam dirinya. Inilah yang hendak dilakukan Tuhan. Tuhan ingin membina sejenis perwatakan tertentu dalam kita. Dia melakukan kerja ini dengan mengatur pelbagai sekitaran untuk kita. Sebaik sahaja kita menjadi orang Kristian, kita harus sedar bahawa tangan Tuhan sedang membimbing kita. Justeru, datanglah sekitaran yang diatur, dan datanglah penyebatan. Bila-bila sahaja kita tersasar dari jalan yang betul, Tuhan akan datang menyebat kita dan mendesak kita kembali ke jalan yang betul. Oleh yang demikian, setiap anak Tuhan harus bersedia untuk menerima tangan pendisiplinan Tuhan. Tuhan mendisiplinkan kita kerana kita anak-Nya. Tuhan tidak ada masa untuk mendisiplinkan orang lain. Tuhan tidak ada masa untuk mendisiplinkan orang yang bukan anak yang dikasihi-Nya. Tuhan tidak ada masa untuk menegur orang yang tidak diterima-Nya sebagai anak. Penyebatan dan pendisiplinan menandakan bahawa Tuhan mengasihi kita dan menerima kita. Hanya orang Kristian yang akan berbahagian dalam penyebatan dan pendisiplinan Tuhan. 8 8
C. Disiplin Bukan Hukuman tetapi Kemuliaan Apa yang kita terima ialah disiplin, bukannya hukuman. Hukuman adalah balasan terhadap kesalahan seseorang sementara disiplin adalah untuk tujuan didikan. Hukuman dikenakan kerana kita membuat kesalahan; hukuman adalah untuk masa lampau. Disiplin juga berkait dengan kesalahan kita, namun disiplin adalah untuk masa hadapan. Disiplin mengandungi elemen masa hadapan; disiplin mempunyai tujuan. Hari ini, kita telah dipanggil ke dalam nama Tuan dan kepunyaan Tuan, maka kita harus bersedia untuk membenarkan Tuhan menjadikan kita sebagai wadah kemuliaan-Nya. Saya boleh berkata dengan penuh keyakinan bahawa Tuhan menghendaki setiap anak-Nya memuliakan-Nya dalam aspek yang tertentu. Setiap anak Tuhan harus memuliakan-Nya. Namun demikian, setiap orang adalah berbeza. Sesetengah orang memuliakan Tuhan dengan cara ini manakala sesetengah orang memuliakan -Nya dengan cara yang lain. Kita memuliakan Tuhan menerusi pelbagai keadaan. Lantaran itu, Tuhan dimuliakan dengan sepenuhnya. Setiap orang mempunyai bahagiannya yang tertentu dan keistimewaan yang tersendiri. Tuhan ingin membentuk peribadi tertentu dalam kita agar kita dapat memuliakan-Nya. Justeru, setiap orang mempunyai tangan pendisiplinan Tuhan padanya; tangan ini bekerja demi menggenapi hal-hal Tuhan. Tidak ada seorang anak Tuhan pun yang dikecualikan daripada tangan pendisiplinan Tuhan. D. Kejahilan terhadap Disiplin Merupakan Kerugian Besar Jika anak-anak Tuhan tidak memahami disiplin Tuhan, ini memang suatu kerugian yang besar. Sesungguhnya banyak orang menjalani kehidupan yang jahil di hadapan Tuhan bertahun-tahun lamanya. Mereka tidak ada jalan untuk maju. Mereka tidak tahu apa yang hendak dilakukan Tuhan dalam diri mereka. Mereka bergerak-hidup dengan sewenang-wenangnya dan tidak terkawal, seperti orang yang berkeliaran di gurun tandus tanpa destinasi. Tuhan tidak bertindak laku dengan sedemikian. Dia Tuhan yang bertujuan. Dia bekerja untuk membentuk peribadi yang khusus dalam kita supaya kita dapat memuliakan nama-Nya. Semua disiplin adalah untuk tujuan membawa kita ke jalan ini. III. BERSABAR-TAHAN DEMI DISIPLIN TUHAN Ketika Paulus menulis surat kepada percayawan Ibrani, dia memetik kata-kata daripada Amsal. Dalam ayat 7, Paulus menjelaskan ayat 5 dan 6 yang merupakan petikan daripada Amsal, dengan berkata, "Demi disiplin kamu harus bersabar-tahan." Ayat ini merupakan penjelasan pertama dalam Wasiat Baru tentang subjek ini; kata-kata ini amat penting. Di sini Paulus menunjukkan kepada kita bahawa kesabartahanan, penderitaan dan disiplin adalah perkara yang sama. Tuhan mendisiplinkan kita, dan dutus menunjukkan kepada kita bahawa pendisiplinan ini adalah sama dengan kesabartahanan kita. Demi disiplin Tuhanlah kita bersabar-tahan. A. Penderitaan ialah Disiplin Tuhan Mungkin sesetengah orang akan bertanya, "Apakah itu disiplin Tuhan? Mengapakah Dia mendisiplinkan kita?" Ayat 2 hingga 4 berbicara tentang bersabar-tahan terhadap salib, memandang ringan akan kehinaan, dan bersabar-tahan dalam penentangan terhadap dosa, kemudian ayat 5 dan 6 berbicara tentang disiplin dan penyebatan. Apakah kaitan antara dua bahagian ini? Apakah itu disiplin dan penyebatan yang dikatakan dalam ayat 5 dan 6? Apakah itu kehinaan, penderitaan, dan penentangan terhadap dosa yang disebut dalam ayat 2 hingga 4? Ayat 7 menyimpulkan ayat 2 hingga 6 dan menunjukkan kepada kita bahawa demi disiplin Tuhan kita bersabar-tahan. Justeru, penderitaan, kehinaan, dan kesengsaraan ialah disiplin Tuhan. Walaupun penentangan kita terhadap dosa belum sampai ke tahap tertumpah darah, penderitaan dan kesengsaraan itu sebahagian daripada disiplin Tuhan. Bagaimanakah Tuhan mendisiplinkan kita? Kita perlu melihat bahawa disiplin Tuhan berkait dengan apa yang Tuhan bawa kita lalui dan apa yang Tuhan ingin kita bersabar-tahan. Jangan menyangka bahawa disiplin Tuhan merupakan sesuatu yang luar biasa. Tidak. Disiplin Tuhan adalah apa yang menuntut kita bersabar-tahan setiap hari, seperti kata-kata yang keras, air muka yang masam, lidah yang tajam, layanan yang tidak sopan, kritikan yang tidak berasas, masalah di luar jangkaan, pelbagai jenis penghinaan, ahli keluarga yang tidak bertanggungjawab dan tidak menunaikan kewajipan masing-masing, ataupun kesukaran lain yang lebih serius. Kadangkala, kita mungkin menghidap penyakit atau mengalami kemiskinan, kemelaratan, dan kesusahan. Kita menghadapi banyak hal dan bersabar-tahan terhadap banyak hal. Dutus mengatakan bahawa semua ini ialah disiplin Tuhan! Demi disiplin Tuhanlah kita bersabar-tahan. B. Setiap Pengalaman Bukan Satu Kebetulan Persoalan hari ini ialah: Jika seseorang bermuka masam dengan saya, apakah reaksi saya? Jika air mukanya yang masam ialah disiplin Tuhan, bagaimanakah reaksi saya yang sepatutnya? Jika disebabkan seseorang lupa melakukan sesuatu untuk saya sehinggakan kerja saya tergendala, bagaimanakah saya menangani perkara ini? Jika kelemahan daya ingatan seorang yang lain ialah disiplin Tuhan, apakah yang harus saya lakukan? Jika saya jatuh sakit akibat jangkitan, apakah yang patut saya lakukan? Jika suatu hal tidak berjalan lancar kerana nasib malang menimpa, apakah yang patut saya katakan? Jika hal yang tidak berjalan lancar itu ialah disiplin Tuhan, apakah yang harus saya katakan? Dikbang dan dikkak sekalian, reaksi kita terhadap hal-hal ini membawa perbezaan yang besar! Kita boleh menganggap setiap hal dalam sekitaran kita sebagai satu kejadian semata-mata; ini salah satu jenis sikap. 9 9
Akan tetapi, kita juga boleh menganggap hal-hal ini sebagai disiplin Tuhan; ini sejenis sikap yang lain. Kata-kata dutus di sini amat jelas. Dia mengatakan bahawa demi disiplin kita harus bersabar-tahan. Jangan sekali-kali menganggap bahawa kamu tidak berupaya untuk bersabar-tahan terhadap hal-hal ini. Kesemua hal ini ialah disiplin Tuhan. Jangan sekali-kali bersikap jahil dan mengatakan bahawa semua hal ini berlaku secara kebetulan. Kamu harus tahu bahawa hal-hal ini diatur oleh Tuhan untuk kamu setiap hari dan diukur oleh Tuhan demi mendisiplinkan kamu. C. Disiplin adalah Perlakuan Tuhan terhadap Kita seperti terhadap Anak Bahagian kedua ayat 7 berkata, "Tuhan memperlakukan kamu seperti memperlakukan anak." Tuhan mendisiplinkan kamu seperti mendisiplinkan anak. "Anak mana satukah yang tidak didisiplinkan oleh bapanya?" Segala yang kita alami ialah disiplin Tuhan. Hari ini, semua disiplin menimpa kita kerana Dia memperlakukan kita seperti memperlakukan anak. Sila ingat bahawa disiplin ialah penghormatan daripada Tuhan, bukan penyeksaan daripada Tuhan. Banyak orang mempunyai konsep yang salah dan menyangka bahawa Tuhan mendisiplinkan kita kerana Dia ingin menyeksa kita. Tidak. Tuhan mendisiplinkan kita kerana Dia menghormati kita dan memperlakukan kita seperti anak. Anak mana satukah yang tidak didisiplinkan oleh bapanya? Disiplin bererti Tuhan menghormati kita! Kita telah menjadi anak Tuhan, maka kita harus didisiplinkan. Tuhan mendisiplinkan kita untuk membawa kita ke kedudukan yang berberkat dan mulia. Jangan sekali-kali menyangka bahawa kita diseksa Tuhan. Anak mana satukah yang tidak didisiplinkan oleh bapanya? D. Melihat Tangan Bapa Di sini kita melihat satu perbezaan yang besar. Jika seseorang melihat bahawa apa yang berlaku ke atasnya berasal daripada Tuhan, maka dengan serta-merta dia akan mempunyai sikap yang berbeza terhadap apa yang menimpanya. Hari ini jika seseorang mengambil rotan untuk menyebat saya, mungkin saya bertengkar dengannya dan merampas rotan tersebut daripadanya. Mungkin saya akan mematahkan rotan itu lalu mencampakkannya ke arah muka orang yang menyebat saya. Saya tidak melakukan apa-apa yang tidak adil terhadapnya. Walau bagaimanapun, jika Bapa saya mengambil rotan untuk menyebat saya, bolehkah saya merampas rotan tersebut, mematahkannya lalu mencampakkannya kembali? Sudah tentu tidak. Sering kali, walaupun disebat oleh Bapa, kita masih berasa sebatan itu mestika. Madam Guyon pernah berkata, "Saya ingin mencium rotan yang menyebat saya! Saya ingin mencium tangan yang memukul saya!" Sila ingat bahawa inilah tangan Bapa dan inilah rotan Bapa. Jika perkara ini hanya pengalaman biasa, maka kita boleh mengabaikannya. Namun, pengalaman ini bukanlah pengalaman yang biasa, tetapi tangan Tuhan dan sebatan Tuhan yang bertujuan agar kita berbahagian dalam sifat-Nya dan peribadi-Nya. Jika kita melihat perkara ini, kita tidak akan merungut. Sebaik sahaja seseorang sedar bahawa inilah apa yang dilakukan Bapa terhadapnya, perasaannya akan berubah sama sekali. Tuhan kita memperlakukan kita seperti memperlakukan anak. Disiplin-Nya terhadap kita hari ini merupakan satu kemuliaan. E. Disiplin Merupakan Bukti bahawa Kita ialah Anak Ayat 8 berkata, "Tetapi sekiranya kamu tidak menerima disiplin yang turut diterima oleh semua anak, maka kamu adalah anak haram dan bukannya anak." Di sini, sila ingat bahawa disiplin adalah bukti bahawa seseorang itu anak. Anak Tuhan ialah orang yang didisiplinkan Tuhan, dan orang yang tidak didisiplinkan Tuhan bukanlah anak-Nya. Jika seseorang tidak didisiplinkan Tuhan, maka orang itu tidak mempunyai bukti bahawa dia ialah anak Tuhan. Bukti bahawa seseorang itu anak ialah dia menerima disiplin. Disiplin adalah sesuatu yang turut diterima oleh semua anak. Setiap anak Tuhan harus didisiplinkan, dan kamu juga tidak terkecuali. Jika kamu bukan anak haram, bukan anak angkat atau anak yang dibeli, tetapi anak Tuhan, maka kamu harus turut menerima disiplin! Kata-kata dutus di sini agak berat. Disiplin memang turut diterima oleh semua anak. Kalau kamu ialah anak Tuhan, jangan kamu mengharapkan layanan yang berlainan. Disiplin diterima oleh semua anak; setiap orang adalah sama. Setiap orang yang hidup pada zaman Paulus dan Petrus adalah sedemikian. Hari ini di seluruh pelosok dunia, keadaannya juga sedemikian. Tidak ada seorang pun yang terkecuali. Jangan kamu mengharapkan suatu jalan yang tidak pernah dilalui anak Tuhan. Tidak ada seorang anak Tuhan pun yang pernah menempuh jalan yang tanpa disiplin Tuhan. Jika seseorang anak Tuhan adalah jahil sehingga memikirkan bahawa kehidupan dan kerjanya sentiasa lancar dan bahawa dia boleh dikecualikan daripada disiplin Tuhan, maka yang dimaksudkannya ialah dia anak yang tidak sah, iaitu seorang yang diambil sebagai anak angkat. Justeru, kita perlu melihat bahawa disiplin adalah tanda bahawa kita anak Tuhan; disiplin adalah bukti bahawa kita anak Tuhan. Tanpa disiplin, kita ialah anak haram; tanpa disiplin, kita kepunyaan keluarga lain, bukan anggota keluarga Tuhan. Jika Tuhan tidak mendisiplinkan kita, ini bermaksud bahawa kita bukan kepunyaan keluarga-Nya. Biar saya menceritakan satu kejadian yang boleh dijadikan ilustrasi yang baik, walaupun ertinya tidak begitu dalam. Saya pernah melihat lima atau enam orang kanak-kanak yang seronok bermain bersama-sama sehingga seluruh badan mereka berlumuran lumpuh. Ibu kepada tiga daripada kanak-kanak itu datang dan memukul tapak tangan ketiga-tiga anaknya dan melarang mereka mengotorkan diri mereka. Selepas dipukul, salah seorang anak bertanya, "Mengapakah ibu tidak memukul kanak-kanak yang lain?" Ibu tersebut menjawab, "Mereka bukan anak saya." Tidak ada seorang ibu yang hendak mendisiplinkan anak orang lain. Sila ingat bahawa jika Tuhan tidak mendisiplinkan kita, habislah kita! Orang yang tidak didisiplinkan ialah anak haram, bukan anak! Kamu ialah orang 10 10
yang benar-benar percaya kepada Tuan. Oleh itu, sejak hari pertama kehidupan Kristian kamu, disiplin menimpa kamu. Kamu tidak dapat menjadi anak Tuhan tanpa menerima disiplin Tuhan. Kamu tidak dapat menerima keanakan Tuhan tanpa menerima disiplin. Kedua-dua ini seiring. Kamu tidak dapat menerima keanakan tanpa menerima disiplin Tuhan. Mustahil! Setiap anak harus didisiplinkan dan kamu juga tidak terkecuali. IV. PATUH KEPADA DISIPLIN BAPA SEGALA ROH Ayat 9 berkata, "Tambahan pula, kita pernah mempunyai bapa kandung yang mendisiplinkan kita dan kita menghormati mereka; apatah lagi Bapa segala roh, bukankah kita patut lebih-lebih lagi patuh kepada-Nya, dan dengan itu hidup?" Dutus menunjukkan bahawa apabila bapa kandung kita mendisiplinkan kita, kita menghormati mereka. Malah kita mengakui bahawa disiplin mereka adalah betul, dan kita menerima disiplin itu. Kalau begitu, apatah lagi Bapa segala roh, bukankah kita patut lebih-lebih lagi patuh kepada-Nya, dan dengan itu hidup? Ini menunjukkan kepada kita bahawa persoalan keanakan menimbulkan persoalan disiplin, dan persoalan disiplin pula menimbulkan persoalan kepatuhan. Oleh sebab kita ialah anak, maka adanya disiplin; oleh sebab adanya disiplin, maka kita harus patuh. Sila ingat bahawa Tuhan mengatur segala-galanya dalam sekitaran kita untuk tujuan mengajar kita dan mendesak kita ke jalan ini sehingga kita tidak boleh tidak mengambil jalan ini. A. Patuh kepada Tuhan dalam Dua Perkara Kita harus patuh kepada Tuhan dalam dua perkara: Pertama, kita harus mematuhi perintah Tuhan. Kedua, kita harus mematuhi disiplin Tuhan. Dari satu segi, kita mematuhi sabda Tuhan, iaitu perintah Tuhan, dan mematuhi segala ordinan yang diberikan Tuhan dalam Bible. Dari segi yang lain, kita mematuhi segala pengaturan Tuhan untuk kita dalam sekitaran, iaitu mematuhi semua disiplin Tuhan. Sering kali, mematuhi sabda Tuhan sudah mencukupi. Namun kebanyakan masanya kita masih perlu mematuhi disiplin Tuhan. Memandangkan Tuhan mengatur perkara tertentu untuk kita, maka kita harus memperoleh manfaat dan pengajaran daripada perkara tersebut. Inilah manfaat yang telah ditetapkan Tuhan untuk kita. Tuhan mahu kita berjalan di atas jalan yang lurus. Justeru, seseorang bukan sahaja harus belajar mematuhi perintah Tuan, tetapi juga harus belajar mematuhi disiplin Tuan. Meskipun mematuhi disiplin Tuan memerlukan pembayaran harga, kepatuhan ini membolehkan kita berjalan secara lurus dalam jalan ini. Walau bagaimanapun, kepatuhan bukanlah omong-omong kosong. Ada sesetengah dikbang yang bertanya, "Apakah yang harus saya patuhi?" Ini soalan yang mudah dijawab. Kita mungkin berfikir bahawa tidak ada perkara untuk dipatuhi tetapi apabila Tuhan hanya mendisiplinkan kita setengah hari, kita mungkin sudah cuba melarikan diri. Banyak orang seolah-olah tidak mempunyai apa-apa untuk dipatuhi. Ini sememangnya perkara yang pelik! Sila ingat bahawa apabila Tuhan mahu kamu patuh, Dia mahu kamu patuh kepada tangan pendisiplinan-Nya pada kamu. Mungkin kamu akan bertanya, "Mengapa tidak menyebut tangan bimbingan Tuhan, tetapi menyebut tangan pendisiplinan Tuhan? Mengapa tidak mengatakan bahawa Tuhan membimbing saya dalam perjalanan, tetapi mengatakan Tuhan mendisiplinkan saya?" Sesungguhnya Tuhan tahu perangai kamu, bahkan kamu sendiri juga tahu. Tanpa disiplin, banyak orang tidak tahu apa itu kepatuhan. B. Mempelajari Kepatuhan menerusi Disiplin Kita sendiri harus tahu orang yang bagaimanakah kita ini di mata Tuhan. Sifat alamiah kita suka memberontak dan tegar. Kita seperti budak nakal yang tidak mahu mendengar kata, melainkan bapa memegang rotan di tangannya. Kita semua sama sahaja. Sesetengah anak tidak boleh tidak dimarahi; sesetengah anak pula tidak boleh tidak dipukul. Mereka perlu dipukul sekali dua sebelum mereka dapat memberi perhatian. Sila ingat bahawa kitalah orang yang sedemikian! Kita perlu dipukul sebelum Tuhan dapat bersabda kepada kita. Jika tidak, jangan harap kita akan mendengar kata-Nya. Inilah sebabnya disiplin amat diperlukan. Kita harus belajar mengenali diri kita sendiri. Kita bukan orang yang begitu mudah. Malah selepas dipukul pun kita masih tidak banyak berubah. Dutus menunjukkan kepada kita bahawa penyebatan bertujuan agar kita mendengar kata dan patuh. Dia berkata, "Patuh kepada Bapa segala roh, dan dengan itu hidup." Oleh itu, patuh dan mendengar kata adalah perkara yang tidak boleh dikurangkan walau satu pun. Kita harus belajar patuh kepada Tuhan dengan berkata, "O Tuhan, aku rela mematuhi disiplin-Mu! Segala apa yang Engkau lakukan adalah betul!" bersambung... 11 11